ΓΡΑΠΤΗ ΕΡΩΤΗΣΗ E-3645/98

υποβολή: Amedeo Amadeo (NI) προς την Επιτροπή

(3 Δεκεμβρίου 1998)

Θέμα: Κοινό φορολογικό καθεστώς - καταβολή τόκων και δικαιωμάτων

Στο πλαίσιο της "πρότασης οδηγίας του Συμβουλίου για την καθιέρωση κοινού συστήματος φορολόγησης των τόκων και των δικαιωμάτων που καταβάλλονται μεταξύ συνδεδεμένων εταιριών διαφορετικών κρατών μελών" (COM(98)67 τελικό - 98/0087 CNS(1)), η Επιτροπή επιφυλάσσεται να προτείνει στο μέλλον, ως βήμα προς την ολοκλήρωση της εσωτερικής αγοράς, την επέκταση των μέτρων φοροαπαλλαγής που προβλέπει η οδηγία αυτή και στους φόρους επί των τόκων και δικαιωμάτων που καταβάλλονται και μεταξύ μη συνδεδεμένων εταιριών.

Η αιτιολόγηση που προβάλλει η Επιτροπή είναι ότι έτσι ελαφρύνονται οι οικονομικές επιπτώσεις της πρότασής της για τα κράτη μέλη που είναι καθαροί εισαγωγείς κεφαλαίων και τεχνολογίας; για τα κράτη μέλη αυτά (Ελλάδα και Πορτογαλία) ζητείται παράλληλα να υπάρξει μεταβατική περίοδος πέντε ετών κατά τη διάρκεια της οποίας το ποσοστό φορολογητέας βάσεως θα μειωθεί σταδιακά. Η βασική αρχή είναι ότι μπορούν να εξαιρεθούν της φορολόγησης στην πηγή οι καταβαλλόμενοι τόκοι και διακαιώματα εφόσον καταβάλλονται σε τιμές καθοριζόμενες από τον ελεύθερο ανταγωνισμό (arm's length) μεταξύ ανεξαρτήτων επιχειρήσεων; όταν πρόκειται για πληρωμές μεταξύ συνδεδεμένων επιχειρήσεων, η εφαρμογή μιας τέτοιας εξαίρεσης συνεπάγεται τη μεταχείριση του πλεονασματικού μέρους των πληρωμών αυτών ως διανεμομένου κέρδους, η φορολόγηση του οποίου εμπίπτει στις διατάξεις της οδηγίας 90/435/ΕΟΚ(2). Ποιά είναι η λογική ενός τέτοιου συστήματος;

Απάντηση του κ. Monti εξ ονόματος της Επιτροπής

(8 Φεβρουαρίου 1999)

Η πρόταση οδηγίας αποβλέπει στην εξάλειψη ενός από τα φορολογικά εμπόδια στη διασυνοριακή συνεργασία μεταξύ εταιρειών διαφορετικών κρατών μελών και αποτελεί απαραίτητο μέτρο για την ολοκλήρωση της ενιαίας αγοράς.

Ωστόσο, για να μειωθούν οι χρηματοοικονομικές επιπτώσεις για τα κράτη μέλη που είναι καθαροί εισαγωγείς κεφαλαίων και τεχνολογίας, η πρόταση προβλέπει τη σταδιακή κατάργηση της παρακράτησης φόρου στην πηγή. Σε πρώτη φάση, το πεδίο εφαρμογής θα περιορίζεται στις πληρωμές που πραγματοποιούνται μεταξύ συνδεδεμένων εταιρειών. Εξάλλου, η πρόταση προβλέπει περίοδο παρέκκλισης 5 ετών για την Ελλάδα και την Πορτογαλία. Δεδομένου ότι το μεγαλύτερο μέρος των πληρωμών τόκων και δικαιωμάτων πραγματοποιούνται μεταξύ συνδεδεμένων εταιρειών, η παρέκκλιση αυτή φαίνεται δικαιολογημένη.

Είναι ορθό ότι οι τόκοι και τα δικαιώματα πρέπει να καθορίζονται, καταρχήν, σα να μην υπήρχε καμία εξάρτηση μεταξύ του οφειλέτη και του δικαιούχου. Ο κανόνας αυτός, ο οποίος είναι εντελώς ανεξάρτητος από τα μεταβατικά μέτρα που προβλέπονται για την Ελλάδα και την Πορτογαλία, έχει ως στόχο να αποκλείσει από το πεδίο εφαρμογής της παρούσας πρότασης τις πληρωμές που αφορούν τη διανομή κερδών. Το ύψος των τόκων ή δικαιωμάτων που δεν υπερβαίνει το ποσό που θα είχε συμφωνηθεί αν δεν υπήρχε ειδική σχέση εξακολουθεί να θεωρείται ότι αποτελεί τόκους ή δικαιώματα, ακόμα και στην περίπτωση πληρωμών μεταξύ συνδεδεμένων εταιρειών, και θα πρέπει λοιπόν να εμπίπτει στο πεδίο εφαρμογής της οδηγίας. Στο πλεονασματικό μέρος των πληρωμών αυτών που θα αντιμετωπίζεται ως διανεμόμενο κέρδος θα εφαρμόζονται οι διατάξεις της οδηγίας 90/435/ΕΟΚ, εφόσον πληρούνται οι προϋποθέσεις που προβλέπει η εν λόγω οδηγία.

(1) ΕΕ C 123 της 22.4.1998, σελ. 9.

(2) ΕΕ L 225 της 20.8.1990, σελ. 6.